Cel care a dăruit lumii una dintre cele mai mari invenții ale sale – aparatul de karaoke- a murit la vârsta de 100 de ani. Shigeichi Negishi a lansat, în urmă cu peste 50 de ani, această modalitate de petrecere a timpului liber, relatează The Sun.
Deși anunțul privind moartea lui Negishi a fost făcut abia acum, el a murit pe 26 ianuarie în urma unei căzături. Fiica sa, Atsumi Takano, a confirmat moartea acestuia.
Aparatul de karaoke al lui Negishi, denumit "Sparko Box", a fost lansat pentru prima dată în 1967. Ideea de a realiza dispozitivul a venit într-o dimineață la compania sa de electronice din Tokyo, după ce un angajat l-a auzit cântând și a început să-l tachineze. Negishi s-a gândit că ar suna mult mai bine dacă vocea sa ar fi acompaniată de o coloană sonoră, conform Rolling Stone.
La acea vreme, compania lui Negishi, Nichiden Kogyo, realiza casetofoane pentru mașini. Astfel, acesta le-a cerut angajaților să conecteze un microfon, un difuzor și un casetofon. Prima piesă redată pe Sparko Box a fost o versiune instrumentală a piesei "Mujo no Yume" a lui Yoshio Kodama. Aparatul a fost un adevărat succes și la serviciu și unul și mai mare atunci când Negishi l-a luat acasă și l-a arătat familiei sale.
Negishi nu a făcut niciodată o avere din dispozitivul său și, de fapt, a ieșit din afacere după doar câțiva ani (a continuat să-și conducă compania de succes până la pensionare, la vârsta de 70 de ani). Totuși, el a vândut în jur de 8.000 de dispozitive de karaoke.